Salarisse: Goeie nuus dalk op pad in 2021 | Netwerk24
Salarisse: Goeie nuus dalk op pad in 2021
Deur Elvira Wood 14 Desember 2020 04:30
'n Internasionale raadgewer se peiling wys dat baie Suid-Afrikaners 'n salarisverhoging in 2021 kan verwag. Foto: Bloomberg
Het jy nié vanjaar 'n salarisverhoging gekry nie? Dalk is jy gelukkig in 2021 en betaal jou werkgewer jou 'n verhoging van sowat 5%.
Dié syfer is nie een wat net uit die duim gesuig is nie, maar wat die internasionale raadgewende maatskappy Willis Towers Watson (WTW) meen Suid-Afrikaners in die private sektor in die nuwe jaar kan verwag.
Melanie Trollip, direkteur van talent en belonings by WTW in Suid-Afrika, sê hoewel 2020 'n afgryslike jaar vir baie ondernemings en hul werknemers was, lyk dit of 2021 'n beter jaar gaan wees.
"Daar is tekens van veerkragtigheid en versigtige optimisme vir volgende jaar.
"Maatskappye beplan om hul begrotings vir salarisse uit te brei en effens hoër verhogings aan te bied. Dit lyk ook of die grootskaalse tendens om salarisse te bevries, gaan afneem," sê sy.
Trollip sê in 'n verklaring hul syfers wys een uit tien ondernemings in Suid-Afrika het in 2020 nie verhogings toegestaan nie.
Hoewel sommige ondernemings in 2021 steeds nie verhogings sal gee nie, sal dié tendens daal tot een uit elke agt ondernemings.
Sy waarsku egter dat mense sal moet wag en kyk of die beplande salarisverhogings in 2021 wel gaan realiseer.
"Baie werknemers sal 'n salarisverhoging van 5% verwelkom."
So 'n verhoging sal meer wees as die inflasiekoers van 3,9% wat die Reserwebank vir 2021 voorspel.
Trollip sê die verwagting is dat die energiebedryf begroot vir die swakste salarisverhogings (3,5%), terwyl die farmaseutiese en vervaardigingsbedryf na verwagting (6,4%) sal betaal.
WTW het 'n peiling in Oktober en November onder 243 Suid-Afrikaanse maatskappye gedoen oor wat hulle planne vir salarisverhogings in die komende jaar is.